Imtella' Frar 1, 2021 - Aġġornata 1 Ta' Frar, 2021 7:23pm L-Inġinier Daniel Micallef, President tal-Kamra tal-Inġiniera, qal li s-soluzzjoni ta' kors addizzjonali biex jingħataw warrant dawk li gradwaw fl-Inġinerija mill-MCAST ma tapplikax għal studenti ġodda. Meta kien qed jiġi intervistat fuq TVAM dalgħodu, l-Inġinier Micallef qal li l-kwistjoni ilha għaddejja fuq għaxar snin, fejn kemm il-Kamra tal-Inġiniera u l-komunità inġenerali tal-inġinerija kienet imħassba b'ċertu korsijiet kif offruti mill-MCAST. Spjega li mill-2015 beda proċess biex id-defiċenzi mqajma jiġu indirizzati, u sentejn wara ġew identifikati d-diverġenzi bejn il-kors tal-università u l-MCAST. Qal li llum il-partijiet kollha waslu għal konverġenza dwar x'għandha tkun is-soluzzjoni, b'kors addizzjonali li jridu jagħmlu dawk li gradwaw biex jirċievu l-warrant. Iċċara iżda li dan japplika biss għal dawk li ggradwaw diġà, u fil-każ tal-istudenti l-ġodda li qed isegwu l-kors il-ġdid irid isir studju ieħor biex jevalwa mill-ġdid il-kontenut. Tista' ssegwi hawn l-intervista mal-Inġinier Micallef: Intant, b'reazzjoni kelliem għall-MCAST qal lil TVM li l-MCAST jaqbel mal-Kamra tal-Inġiniera li għandu jkun hemm kollaborazzjoni sħiħa biex titwaqqaf l-inġustizzja mġarrba mill-istudenti tal-Baċellerat tal-Inġinerija li ilhom jiggradwaw mill-2013. "Fil-fatt bil-kollaborazzjoni tal-entitatijiet konċernati, inkluż il-Bord tal-Inġinerija u l-Kamra tal-Inġiniera, wasalna biex il-gradwati fl-inġinerija tal-MCAST ikunu eliġibbli biex japplikaw għall-warrant ladarba jkunu temmew il-Pre-Warrant Qualification Course (PWQC)," qal il-kelliem. Intqal kif l-aġenzija Ġermaniża ASIIN, magħrufa fis-settur għall-evalwazzjoni tagħha ta' standards fl-istudji ta' inġinerija, irrakkomandat lill-bord l-approvazzjoni tal-kors wara proċess ta' evalwazzjoni rigoruż. Il-Bord approva dan il-kors u dan se jibda f'qasir żmien. Rigward it-tfassil tal-Baċellerat tal-Inġinerija l-ġdid li l-istudenti qed isegwu bħalissa, il-Kulleġġ dejjem ħadem taħt il-gwida tal-Bord tal-Inġinerija biex jiżgura li l-gradwati jkunu eliġibbli biex japplikaw għall-warrant. Dan waqt li se jkomplu jiġu żgurati l-aqwa standards possibbli fit-tagħlim tal-inġinerija. Studenti tal-Inġinerija tal-MCAST issa huma eliġibbli għall-warrant